b'\n_START_ARTICLE_\nVioleta Urmanavi\xc4\x8di\xc5\xabt\xc4\x97-Urmana\n_START_SECTION_\nBiografija\n_START_PARAGRAPH_\nGim\xc4\x97 tremtini\xc5\xb3 \xc5\xa1eimoje, vaikyst\xc4\x99 praleido J\xc5\xabr\xc4\x97je. Nuo 1968\xc2\xa0m. mok\xc4\x97si Kapsuko J. Jablonskio vidurin\xc4\x97je mokykloje, nuo 1973\xc2\xa0m. Kapsuko 2-ojoje vidurin\xc4\x97je mokykle. Dainavo \xe2\x80\x9eDain\xc5\xb3 dainel\xc4\x97je\xe2\x80\x9c. 1969\xe2\x80\x931977\xc2\xa0m. mok\xc4\x97si Kapsuko vaik\xc5\xb3 muzikos mokyklos, 1977\xe2\x80\x931981\xc2\xa0m. Kauno J. Gruod\xc5\xbeio auk\xc5\xa1tesniosios muzikos mokyklos fortepijono klas\xc4\x97se._NEWLINE_1981\xe2\x80\x931986\xc2\xa0m. studijavo LSSR konservatorijos (dabartin\xc4\x97 Lietuvos muzikos ir teatro akademija) profesor\xc4\x97s Vlados Mik\xc5\xa1tait\xc4\x97s fortepijono klas\xc4\x97je, 1986\xe2\x80\x931991\xc2\xa0m. prat\xc4\x99s\xc4\x97 mokslus solinio dainavimo klas\xc4\x97je (vadov\xc4\x97 Giedr\xc4\x97 Kaukait\xc4\x97). 1991\xe2\x80\x931993\xc2\xa0m. studijavo Miuncheno auk\xc5\xa1tosios muzikos mokyklos Astrid Varnay meistri\xc5\xa1kumo klas\xc4\x97je, tuo pa\xc4\x8diu metu lank\xc4\x97 operos studij\xc4\x85 prie Miuncheno valstybin\xc4\x97s operos.  2005\xc2\xa0m. liepos m\xc4\x97n. susituok\xc4\x97 su ital\xc5\xb3 tenoru Alfredo Nigro.\n_START_SECTION_\nK\xc5\xabrybin\xc4\x97 veikla\n_START_PARAGRAPH_\nNuo 1993\xc2\xa0m. prad\xc4\x97jo laisvai samdomos daininink\xc4\x97s karjer\xc4\x85 Vokietijoje, \xc5\xa0veicarijoje, Pranc\xc5\xabzijoje. 1993\xe2\x80\x931994\xc2\xa0m. laim\xc4\x97jo kelet\xc4\x85 tarptautini\xc5\xb3 konkurs\xc5\xb3, buvo pakviesta debiutuoti Bairoito festivalyje, o netrukus\xc2\xa0\xe2\x80\x93 ir Milano La Scaloje. 1996\xc2\xa0m. debiutavo Vienos valstybin\xc4\x97je operoje. 2001\xc2\xa0m. pavasar\xc4\xaf debiutavo Niujorko koncert\xc5\xb3 sal\xc4\x97je \xe2\x80\x9eCarnegie Hall\xe2\x80\x9c ir \xe2\x80\x9eMetropolitan Opera\xe2\x80\x9c teatre._NEWLINE_Violeta Urmana pripa\xc5\xbeinta kaip viena ry\xc5\xa1kiausi\xc5\xb3 dabarties dainininki\xc5\xb3, kuri peln\xc4\x97 pasaulin\xc4\x99 \xc5\xa1lov\xc4\x99 atlikdama ir soprano, ir mecosoprano repertuar\xc4\x85. Prad\xc5\xbeioje i\xc5\xa1gars\xc4\x97jusi kaip mecosopranas, ji suk\xc5\xabr\xc4\x97 Azu\xc4\x8denos, Santucos, Fides, Leonoros, Amneris, Frikos, Juditos, Lauros, Adriano, Didon\xc4\x97s ir daugel\xc4\xaf kit\xc5\xb3 vaidmen\xc5\xb3, ypa\xc4\x8d pasi\xc5\xbeym\xc4\x97jo Kundry (Wagnerio \xe2\x80\x9eParsifalis\xe2\x80\x9c) ir Eboli (Verdi \xe2\x80\x9eDon Karlas\xe2\x80\x9c) interpretacijomis. Nuo 2001 m. solist\xc4\x97 prad\xc4\x97jo dainuoti soprano partijas, daugiau kaip per de\xc5\xa1imtmet\xc4\xaf ji pareng\xc4\x97 ir \xc4\xafk\xc5\xabnijo tokius persona\xc5\xbeus kaip Aida, Amelija, Elizabeta, Toska, Ariadn\xc4\x97, Ledi Makbet, Odabela, Brunhilda, D\xc5\xbeokonda, Med\xc4\x97ja, Leonora, Norma, Ifigenija, Izolda ir daugel\xc4\xaf kit\xc5\xb3. _NEWLINE_V. Urmanavi\xc4\x8di\xc5\xabt\xc4\x97s repertuaras labai platus. \xe2\x80\x9eNuo Verdi ir Vagnerio\xe2\x80\x9c\xc2\xa0\xe2\x80\x93 taip ji pristatoma pasaulio kataloguose. Yra dainavusi garsiausi\xc5\xb3 pasaulio teatr\xc5\xb3 scenose\xc2\xa0\xe2\x80\x93 Niujorke, Milane, Miunchene ir kitur. V. Urmanavi\xc4\x8di\xc5\xabt\xc4\x97 dainavo diriguojant garsiausiems pasaulio bei Lietuvos dirigentams. Pasak dirigento Riccardo Muti, Violeta Urmana\xc2\xa0\xe2\x80\x93 \xe2\x80\x9elabai auk\xc5\xa1to lygio daininink\xc4\x97, \xc5\xa1iuo metu, ko gero, gra\xc5\xbeiausias mecosopranas pasaulyje. Tokie balsai kaip jos\xc2\xa0\xe2\x80\x93 i\xc5\xa1imtis. V. Urmanos vokalin\xc4\x97s galimyb\xc4\x97s labai didel\xc4\x97s. Jos diapazonas i\xc5\xa1ties labai platus, ypa\xc4\x8d\xc2\xa0\xe2\x80\x93 vir\xc5\xa1utiniojo registro. Kai kalbame apie jos dainavim\xc4\x85, kalbame jau ne apie meco ar sopran\xc4\x85, o apie nepaprasto gro\xc5\xbeio ir galimybi\xc5\xb3 bals\xc4\x85, dainuojant tiek auk\xc5\xa1tais, tiek \xc5\xbeemais registrais, ir apie nepaprast\xc4\x85 daininink\xc4\x97s talent\xc4\x85\xe2\x80\x9c. _NEWLINE_Solist\xc4\x97 dainavo visuose \xc5\xbeymiausiuose pasaulio operos teatruose \xe2\x80\x93 Niujorke, Madride, \xc4\x8cikagoje, Barselonoje, Milane, Pekine, Vienoje, Miunchene, Hamburge, Pary\xc5\xbeiuje, Berlyne, Londone, San Franciske, Florencijoje, Neapolyje, Los And\xc5\xbeele ir kt. Vien tik Milano teatre \xe2\x80\x9eLa Scala\xe2\x80\x9c V. Urmana dainavo keturiuose sezono atidarymo pastatymuose operose \xe2\x80\x9eArmid\xc4\x97\xe2\x80\x9c (1996), \xe2\x80\x9eTrubad\xc5\xabras\xe2\x80\x9c (2000), \xe2\x80\x9eIfigenija Aulid\xc4\x97je\xe2\x80\x9c (2002) ir \xe2\x80\x9eAida\xe2\x80\x9c (2006). Solist\xc4\x97 dalyvavo Bairoito, Edinburgo, Zalcburgo, Provanso Ekso, PROMS, Ravelo, Pesaro, Ravenos, Sankt Peterburgo, Oranzo ir kituose festivaliuose. Jai dirigavo \xc5\xbeymiausi batutos meistrai \xe2\x80\x93 C. Abbado, D. Barenboimas, B. de Billy, P. Boulezas, S. Bychkovas, R. Chailly, J. Conlonas, V. Gergijevas, J. Levine\xe2\x80\x99as, J. L\xc3\xb3pezas Cobosas, F. Luisi, L. Maazelis, N. Marrineris, Z. Mehta, R. Muti, A. Pappano, K. Petrenko, G. Pr\xc3\xaatre\xe2\x80\x99as, S. Rattle\xe2\x80\x99as, D. Runniclesas, E. P. Salonenas, G. Sinopoli, F. Welser-M\xc3\xb6stas, Ch. Thielemannas ir kt._NEWLINE_V. Urmana koncertuoja garsiausiose Europos, JAV ir Japonijos sal\xc4\x97se atlikdama J. S. Bacho, G. Mahlerio, A. Sch\xc3\xb6nbergo, A. Bergo, J. Brahmso, L. van Beethoveno, G. Rossini, H. Berliozo, I. Stravinskio ir kit\xc5\xb3 kompozitori\xc5\xb3 k\xc5\xabrinius. Lieder vakarai b\xc5\xabna i\xc5\xa1skirtiniai \xc4\xafvykiai, sulaukiantys nepaprasto kritik\xc5\xb3 ir publikos d\xc4\x97mesio. _NEWLINE_Didel\xc4\x99 dal\xc4\xaf repertuaro sopranui ir mecosopranui V. Urmana \xc4\xafra\xc5\xa1\xc4\x97 daugelyje CD ir DVD, ji vaidino Kundry T. Palmerio filme \xe2\x80\x9eThe Search for the Holy Grail\xe2\x80\x9c. _NEWLINE_2002 m. Londone solistei buvo suteiktas presti\xc5\xbeinis Karali\xc5\xa1kosios filharmonijos draugijos apdovanojimas, 2009 m. Vienoje \xe2\x80\x93 Austrijos \xe2\x80\x9eKammers\xc3\xa4ngerin\xe2\x80\x9c (garbingiausias dainininko titulas \xc5\xa1ioje \xc5\xa1alyje). Ji apdovanota Gedimino (III laipsnis) ir Italijos \xc5\xbdvaig\xc5\xbed\xc4\x97s (Komandoro laipsnis, Italija) ordinais. 2016 m. kovo 7 d. UNESCO generalin\xc4\x97 direktor\xc4\x97 Irina Bokova Lietuvos operos solistei Violetai Urmanai suteik\xc4\x97 UNESCO meninink\xc4\x97s taikai vard\xc4\x85.'